Prehľad opatrení tretích krajín na ochranu obchodu uplatňovaných voči Európskej Unii (Statistické údaje k 31. decembru 2009, komentár k prípadom a text sú však aktualizované k marcu 2010) seK(2010)772 /* KOM/2010/0334 v konečnom znení */





[pic] | EURÓPSKA KOMISIA | Brusel, 25.6.2010 KOM(2010)334 v konečnom znení SIEDMA VÝROČNÁ SPRÁVA KOMISIE EURÓPSKEMU PARLAMENTU PREHľAD OPATRENÍ TRETÍCH KRAJÍN NA OCHRANU OBCHODU UPLATňOVANÝCH VOčI EURÓPSKEJ ÚNII (ŠTATISTICKÉ ÚDAJE K 31. DECEMBRU 2009, KOMENTÁR K PRÍPADOM A TEXT SÚ VšAK AKTUALIZOVANÉ K MARCU 2010) SEK(2010)772 SIEDMA VÝROČNÁ SPRÁVA KOMISIE EURÓPSKEMU PARLAMENTU PREHľAD OPATRENÍ TRETÍCH KRAJÍN NA OCHRANU OBCHODU UPLATňOVANÝCH VOčI EURÓPSKEJ ÚNII (ŠTATISTICKÉ ÚDAJE K 31. DECEMBRU 2009, KOMENTÁR K PRÍPADOM A TEXT SÚ VšAK AKTUALIZOVANÉ K MARCU 2010) Zhrnutie Napriek medzinárodným záväzkom nezavádzať ochranné opatrenia v tomto ovzduší svetovej hospodárskej krízy je počet nových prešetrovaní a opatrení na ochranu obchodu uložených v roku 2009 veľmi vysoký. Žiaľ, pokiaľ ide o štandardy uplatnené v prípade mnohých opatrení voči vývozcom z EÚ je ešte čo zlepšovať. Tento rok to bolo obzvlášť vidieť v oblasti štandardov na začatie prešetrovania. Okrem toho neustále sa zvyšujúce využívanie ochranných nástrojov vzbudzuje obavy. V tejto súvislosti plnila dôležitú úlohu činnosť Komisie zameraná na monitorovanie situácie. Komisia častokrát zasahovala s cieľom pomôcť vývozcom z EÚ a zabezpečiť, aby ich prístup na zahraničné trhy nebol neprimerane obmedzený pre neopodstatnené opatrenia. Častokrát to viedlo k pozitívnym výsledkom, ale žiaľ nebolo možné vyriešiť všetky problémy. Komisia sa bude naďalej zasadzovať za opatrné a disciplinované využívanie nástrojov na ochranu obchodu s cieľom podporovať voľný a spravodlivý obchod na celom svete. ÚVOD Minuloročná správa vyzdvihla prvé náznaky svetovej krízy a jej vplyv na aktivitu súvisiacu s ochranou obchodu. V roku 2008 sa začalo veľmi veľa nových prešetrovaní, najmä počas posledných dvoch mesiacov uvedeného roka. Napriek záväzku G20 zabrániť opatreniam na obmedzenie obchodu táto správa ukazuje, že trend, ktorý začal v roku 2008, pokračoval aj v roku 2009. Počet nových prešetrovaní a opatrení uložených v roku 2009 skutočne podstatne vzrástol. Pokiaľ sa nástroje na ochranu obchodu používajú plne v súlade s pravidlami WTO, nemožno ich považovať za ochranný prostriedok. Ich účelom je skôr napraviť veľmi osobitné situácie v súlade s prísnymi pravidlami. Žiaľ trendy a problémy uvedené v tejto správe zrejme naznačujú, že tieto pravidlá boli v roku 2009 uplatňované zvláštnym spôsobom. Nevhodné používanie nástrojov a príliš časté uplatňovanie nedostatočných štandardov počas prešetrovaní ochrany obchodu, čo v minulosti Komisia dlhodobo kritizovala, bolo omnoho výraznejšie ako kedykoľvek predtým. V tejto súvislosti sa Komisia ešte viac snažila neustále monitorovať opatrenia na ochranu obchodu v tretích krajinách. Komisia pomáhala v mnohých výrobných odvetviach pri jednotlivých prešetrovaniach a takisto často zasahovala na širšej úrovni, aby zabránila odchýlkam od platných pravidiel. Okrem toho španielske predsedníctvo označilo prístup na trh za prioritu, čo dalo aktivitám Komisie v tejto oblasti väčšiu váhu. V tejto správe sú uvedené všeobecné trendy, zistené problémy a dosiahnuté výsledky. Takisto poskytuje podrobnú analýzu trendov a osobitných prípadov, pokiaľ ide o krajiny, ktoré tento nástroj najviac využívajú. VšEOBECNÉ TRENDY V roku 2009 bola aktivita tretích krajín týkajúca sa používania nástrojov na ochranu obchodu veľmi intenzívna, najmä v súvislosti s novými prešetrovaniami . Rastúci trend, ktorý bolo možné pozorovať už od konca roka 2008, v skutočnosti pokračoval. V roku 2009 sa začalo rovných 45 nových prešetrovaní, čo predstavuje prudký nárast v porovnaní s 33 novými prešetrovaniami v roku 2008 (z ktorých sa takmer polovica začala v poslednom štvrťroku) a ešte väčšiu zmenu v porovnaní s 19 novými prešetrovaniami v roku 2007. Ochranné opatrenia sú viac ako kedykoľvek predtým najčastejšie využívaným nástrojom v prípade nových prešetrovaní. V skutočnosti v prípade 31 nových prešetrovaní v súvislosti s ochrannými opatreniami sa viac ako dve tretiny týkali tohto nástroja. Aj keď vzhľadom na charakter erga omnes ochranných opatrení EÚ nie vždy vyváža výrobok, ktorý je predmetom prešetrovania, tento trend naďalej vzbudzuje vážne obavy. Hoci India, ktorá v roku 2009 začala 9 nových prešetrovaní, najviac využíva tieto prostriedky, je potrebné poznamenať, že Turecko predĺžilo platnosť 4 ochranných opatrení, ktoré boli pôvodne uložené na tri roky. Celkový nárast nových prešetrovaní od konca roka 2008 prirodzene viedol k vyššiemu počtu uložených opatrení v roku 2009: bolo uložených 33 nových opatrení, v porovnaní s 18 v roku 2008. India opätovne obsadila prvú priečku (7 uložených opatrení) a nasledovala za ňou Čína (4 opatrenia), Izrael a Ukrajina (obidve krajiny 3 opatrenia). Ochranné opatrenia tvorili takmer polovicu týchto opatrení, t. j. 15 z 33 opatrení v roku 2009 (v porovnaní so 6 z 18 opatrení v roku 2008). Napriek uvedenému trendu celkový počet platných opatrení sa zvýšil iba nepatrne. Na konci roka 2009 bolo platných iba 136 opatrení na ochranu obchodu, čo znamená len 3 opatrenia navyše v porovnaní s koncom roka 2008. Vyplýva to zo skutočnosti, že platnosť nezanedbateľného počtu opatrení v priebehu roka 2009 uplynula alebo sa skončila. Antidumpingové opatrenia sú naďalej nástrojom s najväčším počtom opatrení v platnosti (93 opatrení oproti 91 v roku 2008) a za nimi nasledujú ochranné opatrenia (37 opatrení oproti 32 v roku 2008) a antisubvenčné opatrenia (6 opatrení oproti 10 v roku 2008). Krajinou, ktorá najviac využíva tieto nástroje voči Európskej únii zostávajú USA s 23 platnými opatreniami, hoci v roku 2009 nevyvíjali aktivitu, pokiaľ ide o nové opatrenia alebo začatie prešetrovaní. India zostáva na druhom mieste s 15 platnými opatreniami a v roku 2009 bola veľmi aktívna, ako už bolo vysvetlené. Čína takmer dobieha Indiu a je spolu s Tureckom na treťom mieste s 12 platnými opatreniami voči EÚ v roku 2009. Ďalšou krajinou, ktorá vo významnej miere nástroje využíva, je Brazília s 11 opatreniami a tesne ju nasleduje Ukrajina s 9 platnými opatreniami. PRETRVÁVAJÚCE PROBLÉMY Zásahy Komisie v jednotlivých prípadoch viedli častokrát ku zlepšeniu alebo dokonca k ich ukončeniu bez uloženia opatrení. Avšak problémy opísané v predošlých správach pretrvávajú. Z dôvodu tlaku vytvoreného ťažkou hospodárskou situáciou sa zdá, že niektoré problémy sa v roku 2009 ešte zhoršili. Týka sa to najmä (nedostatočných) štandardov na začatie prešetrovania a stále rastúceho využívania ochranných nástrojov. Chýbajúca transparentnosť takisto zostala významným problémom. V najhorších prípadoch sme dokonca pozorovali kombináciu týchto troch problémov. Nedostatočné štandardy na začatie prešetrovania Od konca minulého roka mnoho výrobných odvetví na celom svete trpelo a stále trpí pre ťažkú hospodársku situáciu. V tejto súvislosti subjekty môžu mať pokušenie hľadať ochranu voči zahraničnej konkurencii, napr. prostredníctvom ochranných opatrení. Preto by mali byť vnútroštátne orgány obzvlášť opatrné, keď dostávajú žiadosti o uloženie opatrení na ochranu obchodu. Prešetrovania by sa mali začať iba ak existujú skutočné dôkazy, že boli splnené zákonné podmienky požadované na začatie prešetrovania. Hoci tlak na začatie prešetrovania môže byť veľmi silný, ako základ pre začatie prešetrovania by mali slúžiť len technické aspekty. Žiaľ v roku 2009 tomu tak vždy nebolo. Viedlo to k zvýšeniu počtu nových prešetrovaní o viac ako 80 % v porovnaní s rokom 2008, t. j. v roku 2009 sa začalo 33 nových prešetrovaní v porovnaní s 18 prípadmi v roku 2008. V prípade väčšiny týchto začatí prešetrovania bol napríklad dôkaz ujmy založený len na niekoľkých negatívnych finančných ukazovateľoch zahŕňajúcich veľmi krátke obdobie (častokrát len jeden štvrťrok). Analýzy príčinnej súvislosti boli takisto chybné, keďže sa podniky snažili prisudzovať negatívny vplyv finančnej krízy dumpingovému, subvencovanému alebo rastúcemu dovozu, a tak šikovne prehliadať iné príčiny než dovoz, ktorý mal negatívny vplyv na ich situáciu. Hoci tieto prešetrovania neviedli a ani nemusia vždy viesť k uloženiu opatrení, už samotné začatie prešetrovania narúša obchodné toky, pretože vytvára v podnikateľskom prostredí neistotu. Okrem toho spolupráca pri prešetrovaní znamená pre príslušné hospodárske subjekty značné investície do ľudských a finančných zdrojov. Preto by sa malo vždy predchádzať začatiu prešetrovaní, ktoré nespĺňajú kritériá WTO, keďže sú protiprávne a obzvlášť v súčasnom rámci vytvárajú zbytočný dodatočný tlak na podniky, ktoré už trpia pre súčasnú hospodársku krízu. Okrem uvedených problémov sa v roku 2009 objavil nový trend. Pri rôznych príležitostiach sa zistilo, že potom, čo Európska komisia uložila antidumpingové opatrenia, prešetrovania týkajúce sa podobných výrobkov začala krajina, na ktorú boli tieto opatrenia zacielené. Hoci je príliš skoro dospieť k záveru, že ide o ustálený trend, je ťažké uveriť, že ide iba o čistú zhodu okolností. Komisia tento problém pozorne sleduje. Rozsiahle používanie ochranných opatrení V roku 2009 používanie ochranných opatrení prakticky explodovalo po už tak prudkom náraste v roku 2008. V roku 2009 sa začalo 31 nových prešetrovaní v súvislosti s ochrannými opatreniami a bolo uložených 15 nových opatrení. To predstavuje viac ako dve tretiny všetkých nových prešetrovaní a takmer polovicu všetkých novouložených opatrení. Je potrebné pripomenúť, že ochranné opatrenia sú najreštriktívnejším nástrojom na ochranu obchodu, pretože sa týkajú spravodlivo obchodovaného dovozu (t. j. ktorý nie je predmetom dumpingu ani subvencovania) zo všetkých krajín pôvodu, a takisto dovozu, ktorý nespôsobuje ujmu domácim výrobcom. Tým sa jednostranne a dočasne odstránia colné koncesie, ktoré boli udelené v rôznych kolách rokovaní GATT/WTO. Preto fóra a odvolací orgán vždy interpretovali pravidlá WTO týkajúce sa ochranných opatrení veľmi striktne. Je diskutabilné, či všetky tieto opatrenia uložené v roku 2009 spĺňajú požadované prísne zákonné normy. Dôležitejším faktom je, že aj keby z dôvodu maximálne nedostatočných štandardov na začatie prešetrovania by opatrenia nakoniec uložené neboli, obchodné toky už budú počas prešetrovania narušené. Okrem toho v roku 2009 niektoré krajiny (t. j. Turecko a Rusko) predĺžili platnosť ochranných opatrení, ktoré boli pôvodne uložené na tri roky. Je to takisto dôvodom k obavám, pretože v niektorých týchto prípadoch dovoz z dôvodu opatrení takmer úplne zmizol a domáci priemysel sa zotavil. V iných prípadoch domáci priemysel bol stále oslabený, a to buď v dôsledku hospodárskej krízy alebo z dôvodu neúčinnosti opatrení. Vo všetkých týchto prípadoch mali byť opatrenia odstránené. Európska komisia v mnohých prípadoch zasiahla, aby poukázala na nesúlad s pravidlami WTO a ako bude vysvetlené ďalej, v niektorých prípadoch by sa opatreniam bolo možné vyhnúť, zatiaľ čo v iných by sa mohol aspoň zachovať európsky dovoz. Nie je to však ani zďaleka uspokojujúce, keďže sa ochranné opatrenia stali v roku 2009 najčastejšie využívaným nástrojom. Procesné aspekty Chýbajúca transparentnosť pri prešetrovaniach týkajúcich sa ochrany obchodu predstavuje opakujúci sa problém, ktorý má negatívne dôsledky, keďže zbavuje zainteresované strany ich legitímnych práv na obranu. Najčastejšie problémy sa objavujú v súvislosti s otázkami dôvernosti. Hoci je zrejmé, že informácie poskytnuté stranami ako dôverné by sa nemali zverejniť, každá zainteresovaná strana má právo dostať dostatočné informácie, aby mohla pochopiť podstatu dôverne poskytnutých údajov. Všetky čísla vo verejných verziách žiadostí predkladaných výrobným odvetvím a/alebo vo verejných oznámeniach predbežných alebo konečných rozhodnutí sú však častokrát jednoducho vymazané bez toho, aby bolo poskytnuté zhrnutie týchto informácií. Okrem toho sú údaje ako súhrnné čísla týkajúce sa viac ako troch spoločností častokrát neodôvodnene považované za dôverné, hoci ich zverejnenie by nemalo nepriaznivý účinok na stranu, ktorá informácie poskytla. Ďalšie procedurálne nedostatky prispievajú k tomu, že prešetrovania týkajúce sa ochrany obchodu sú zbytočne obtiažne. Týka sa to najmä nadbytočných žiadostí o informácie, napr. v rámci výberu vzorky, keď sú vývozcovia žiadaní, aby poskytli podrobné informácie nad rámec potrebných informácií na výber vzorky. V iných prípadoch sa požadovali úplné informácie (vrátane predaja, nákladov, predaja tretích krajín atď.) za príliš dlhé obdobie prešetrovania v dĺžke dva roky a viac. Niekedy sa od vývozcov požaduje, aby poskytli podrobné informácie, ktoré nie sú potrebné na stanovenie dumpingu, ale sú považované za obchodné tajomstvo, napr. konkrétne položky nákladov výrobného procesu. Tieto neprimerané žiadosti môžu odradiť spoločnosti od spolupráce, čo má nevyhnutne negatívne dôsledky obvykle vo forme vyššieho cla. Komisia sa snaží riešiť takéto situácie priamou intervenciou u orgánov vykonávajúcich prešetrovanie a poskytovaním pomoci príslušným stranám. Hoci v mnohých prípadoch boli takéto intervencie úspešné, žiaľ tomu nebolo vždy tak. Komisia bude preto naďalej riešiť tieto problémy v rámci bilaterálnych kontaktov a v príslušných výboroch WTO v Ženeve s cieľom zabezpečiť, aby sa právne predpisy a náročné normy WTO uplatňovali vo všetkých krajinách, ktoré nástroje využívajú. HLAVNÉ ÚSPECHY Úloha Komisie v súvislosti s konaniami v tretích krajinách ide ďaleko nad rámec jednoduchého monitorovania prešetrovaní. V skutočnosti Komisia poskytuje poradenstvo a pomoc európskym vývozcom, ktorých sa to týka, a priamo zasahuje u orgánov tretích krajín v konkrétnych a systematických prípadoch. Cieľom tohto úsilia je podpora dotknutých spoločností, ale takisto celkové zlepšenie disciplíny medzi obchodnými partnermi pri používaní nástrojov na ochranu obchodu. V tejto súvislosti Komisia takisto pokračuje v organizovaní seminárov špecializovaných na ochranu obchodu s cieľom šíriť osvedčené postupy v celej obchodnej komunite. Aj keď úspechy v týchto oblastiach nemožno vždy ľahko merať, vytrvalosť Komisie priniesla ovocie a v mnohých prípadoch bol výsledok pre spoločnosti priaznivejší, ako by tomu bolo bez zásahu Komisie, najmä: India: ukončenie 7 ochranných opatrení V roku 2009 India začala 9 ochranných prešetrovaní. Predstavuje to približne tretinu všetkých ochranných opatrení, ktoré sa začali uvedený rok, a takisto výnimočne vysoký počet v porovnaní s 10 ochrannými prešetrovaniami, ktoré začala India v posledných 10 rokoch. Sedem z týchto konaní sa týkalo príslušných výrobkov vyvážaných z EÚ v odhadovanej hodnote minimálne 500 miliónov EUR ročne a ktoré sa vzťahovali na odvetvia ako je výroba ocele, papiera a chemických látok. Všetky tieto konania sa začali na základe nedostatočných dôvodov. Komisia v spolupráci s vývozcami bola zásadne proti konaniam a zasiahla na rôznych úrovniach. Tieto intervencie priniesli pozitívne výsledky a napriek odporúčaniu indických orgánov uložiť dočasné opatrenia boli všetky prešetrovania, ktoré sa priamo týkali vývozu EÚ, ukončené bez uloženia akýchkoľvek opatrení. Je však potrebné mať na pamäti, že počas takmer jedného roka bol obchod negatívne ovplyvnený prebiehajúcimi prešetrovaniami, ktoré sa jednoducho nikdy nemali začať. Nový Zéland: ukončenie preskúmania pred uplynutím platnosti týkajúce sa vyrovnávacích opatrení v súvislosti s konzervovanými broskyňami Tento prípad je významný, pretože sa týka nového systému zavedeného ako súčasť reformy spoločnej poľnohospodárskej politiky EÚ, ktorý sa považuje za plne v súlade s normami WTO, a preto by nemal podliehať žiadnym vyrovnávacím opatreniam. V rámci preskúmania pred uplynutím platnosti, ktoré sa začalo v roku 2008, Nový Zéland prijal argumenty predložené Komisiou, ktoré dokazovali, že nový systém nenarušuje obchod a preto nie sú potrebné vyrovnávacie opatrenia. V dôsledku toho bolo odstránené clo, ktoré bolo v platnosti vyše 10 rokov. Chorvátsko: ukončenie ochranného opatrenia týkajúceho sa syra a syrových doplnkov Chorvátsko uložilo dočasné opatrenia na výrobky v júni 2009 na základe veľmi nedostatočných procesných dôvodov a chýbajúcej transparentnosti (nebolo predložené žiadne oznámenie, že boli splnené právne podmienky na uloženie opatrení). Pôvodne mal príslušný ročný vývoz z EÚ hodnotu približne 80 miliónov EUR. Vzhľadom na veľký hospodársky vplyv a závažné nedostatky tohto prípadu Komisia dôrazne zasiahla na technickej a politickej úrovni. Výsledkom bolo značné zníženie rozsahu výrobku. Vylúčené typy syrov predstavovali 80 % vývozu EÚ a zodpovedajúce opatrenia boli zrušené a clo bolo vrátené. Na zostávajúce výrobky boli uložené opatrenia iba na 6 mesiacov, ktorých platnosť uplynula v januári 2010. Izrael: neuloženie ochranných opatrení Izrael sa v roku 2009 stal krajinou, ktorá značne využíva nástroje na ochranu obchodu. Takisto sa začalo ochranné prešetrovanie voči dovozu výrobkov z ocele. Konanie sa začalo na základe nedostatočných dôvodov a dočasné opatrenia sa uložili napriek skutočnosti, že dovoz v roku 2009 klesol a priemerné dovozné ceny vzrástli. Po viacerých intervenciách vrátane intervencie Komisie boli opatrenia zrušené a clo vrátené späť. Komisia však naďalej tento prípad monitoruje, pretože sa prešetrovanie žiaľ zatiaľ neskončilo. Je však ťažké predstaviť si, ako by Izrael mohol odôvodniť uloženie akéhokoľvek opatrenia. Rusko: ukončenie antidumpingového prešetrovania týkajúceho sa plochej valcovanej ocele potiahnutej polymérmi a dočasné neuplatňovanie ochranných opatrení na kombajny na zber obilia Antidumpingové prešetrovanie voči dovozu plochej valcovanej ocele potiahnutej polymérmi z Belgicka a Fínska sa uzatvorilo v septembri 2009. Komisia zasahovala s cieľom zdôrazniť zistené nedostatky, napríklad neexistenciu ujmy a nedostatok transparentnosti. Následne v novembri 2009 orgány vykonávajúce prešetrovanie navrhli neuložiť opatrenia, keďže prešetrovanie nepreukázalo spôsobenie ujmy. Komisia a výrobné odvetvie EÚ boli takisto veľmi aktívne v prípade ochranných opatrení týkajúcich sa kombajnov na zber obilia vzhľadom na ich veľký hospodársky význam (110 miliónov EUR v roku 2007). Podmienky na uloženie ochranných opatrení neboli naozaj splnené a Rusko sa preto rozhodlo neuplatniť ochranné opatrenia. Nanešťastie sa namiesto toho zvýšilo dovozné clo, čo je ťažšie právne napadnúť. Nemožno vylúčiť možnosť, že Rusko zavedie ochranné opatrenia neskôr, t. j. keď sa clo preskúma, a zníži a preto Komisia zostáva v tejto záležitosti ostražitá. Maroko: predĺženie platnosti kvót EÚ v rámci ochranných opatrení týkajúcich sa keramických obkladačiek V roku 2009 Maroko začalo prešetrovanie s cieľom preskúmať potrebu predĺženia ochranných opatrení uložených v roku 2006. Komisia spolu s výrobným odvetím v tomto prípade aktívne zasiahla. Hoci sa nedalo predísť predĺženiu opatrení, kvóty pridelené vývozcom z EÚ sa značne liberalizovali v porovnaní s pôvodnými opatreniami a podmienky na získanie dovozných licencií sa zlepšili. V dôsledku toho majú vývozcovia z EÚ opäť prístup na marocký trh. Ukončenie prešetrovaní alebo neprítomnosť opatrení v rôznych prípadoch V konaní týkajúcom sa čerpadiel na ťažbu ropy , ktoré začala Argentína v máji 2008 voči dovozu z Rumunska, bolo výsledkom pretrvávajúcich intervencií Komisie a výrobného odvetvia prijatie záväzkov, ktoré ponúkol príslušný rumunský vývozca. Komisia takisto aktívne podporila výrobné odvetvie EÚ pri ochrannom prešetrovaní, ktoré začala Ukrajina a ktoré sa týkalo kvapalného chlóru a pri antidumpingovom prešetrovaní, ktoré začalo Turecko a ktoré sa týkalo textilných výrobkov . Obidve prešetrovania sa ukončili v roku 2009 bez uloženia opatrení. Status trhového hospodárstva – nové členské štáty Je potrebné pripomenúť, že v júni 2009 po dlhom a ťažkom boji a mnohých intervenciách zo strany členských štátov a Komisie dostali konečne od Brazílie status trhového hospodárstva aj Bulharsko a Rumunsko. 4.9 USA: nulovanie EÚ spochybnila postup nulovania v dvoch prípadoch urovnávania sporov vo WTO, a to DS 294 a DS 350. Porota sa v obidvoch prípadoch rozhodla v prospech EÚ, avšak USA v primeranej lehote rozhodnutiu poroty nevyhoveli. Preto EÚ v prvom prípade (DS 294) požiadala o vytvorenie odbornej skupiny pre dodržiavanie pravidiel a dostala potvrdenie v súvislosti s niektorými tvrdeniami a odvolala sa voči niektorým aspektom dodatočných zistení odbornej skupiny. V konečnom rozhodnutí sa uvádza, že USA musia okamžite prestať s nekalými postupmi. Keďže USA stále rozhodnutiu nevyhoveli, EÚ uložila sankcie. V súčasnosti rozhoduje o úrovni týchto sankcií rozhodca. V druhom prípade nulovania (DS350) odvolací orgán potvrdil na odvolanie hlavné tvrdenie EÚ, zamietol všetky dôvody odvolania predložené Spojenými štátmi americkými a potvrdil nález odbornej skupiny, že USA porušili svoje záväzky voči WTO tým, že použili vo svojich pravidelných preskúmaniach nulovanie. EÚ v súčasnosti zvažuje ďalšie kroky aj v tomto prípade, aby USA splnili záverečné rozhodnutie. ZÁVER Ako sa predpovedalo v minuloročnej správe, v roku 2009 bola aktivita v súvislosti s nástrojmi na ochranu obchodu veľmi intenzívna. Rastúci trend počtu nových prešetrovaní, ktorý začal na konci roka 2008, pokračoval v roku 2009 a počet uložených opatrení sa v porovnaní s predošlými rokmi značne zvýšil. Relatívne obmedzený nárast platných opatrení na konci roka preto plne neodráža skutočnú situáciu. V skutočnosti vysoký počet nových opatrení bol čiastočne kompenzovaný uplynutím platnosti mnohých opatrení v roku 2009. Okrem toho sa niektoré prešetrovania úplne neuzatvorili alebo sa ukončili bez uloženia opatrení. Ako je však vysvetlené vyššie, aj keď je prešetrovanie ukončené bez uloženia opatrení, obchodné toky sú predsa len narušené tým, že prebieha prešetrovanie, keďže je výsledok neistý. Okrem toho v mnohých prípadoch nemali byť jednoducho prešetrovania vôbec začaté z dôvodu nedostatku dôkazov potrebných na začatie konania. Celkový nárast aktivity sám osebe vzbudzuje obavy a niektoré aspekty sú obzvlášť znepokojujúce. Naďalej sú problematické najmä nízke štandardy na začatie prešetrovania a rozsiahle využívanie ochranných nástrojov. Zdá sa, že hospodárska situácia od konca roka 2008 vyústila do mimoriadne širokého výkladu pravidiel WTO. Preto Komisia zvýšila svoje úsilie, aby v čo najväčšej možnej miere predchádzala odchýlkam od týchto pravidiel. V tejto súvislosti Komisia v mnohých prípadoch zasiahla a došlo k častým kontaktom s výrobnými odvetviami. Toto úsilie bolo častokrát úspešné a prešetrovania sa skončili buď bez uloženia opatrení alebo opatrenia vývoz z EÚ neprimerane nepoškodili. Z tohto vyplýva osobitný význam činnosti Komisie zameranej na monitorovanie v týchto ekonomicky ťažkých časoch. Zabezpečenie legitímneho prístupu na trh pre výrobcov z EÚ je v čase krízy ešte významnejšie. Každopádne je potrebné toto úsilie Komisie zachovať a ešte viac posilniť. Komisia sa trvale snaží zlepšiť svoju činnosť a v nasledujúcich rokoch bude najvýznamnejšou výzvou okrem pomoci príslušných vývozcov z EÚ pri prebiehajúcich prešetrovaniach aj snaha predvídať začatie nových neopodstatnených prešetrovaní a predchádzať im. K dosiahnutiu tohto cieľa by mohlo prispieť zintenzívnenie výmen s ostatnými orgánmi vykonávajúcimi prešetrovanie s cieľom zvýšiť štandardy, transparentnosť a predvídateľnosť.